b'\n_START_ARTICLE_\nDeep Impact (luotain)\n_START_SECTION_\nRakenne ja tekniikka\n_START_PARAGRAPH_\nAlun perin Deep Impact koostui kahdesta erillisest\xc3\xa4 osasta: ohilentoluotaimesta (flyby spacecraft) ja iskeytyj\xc3\xa4st\xc3\xa4 (smart impactor). Kantorakettina oli Boeing Delta II.\n_START_SECTION_\nOhilentoluotain\n_START_PARAGRAPH_\nOhilentoluotain on noin 3,2 metri\xc3\xa4 pitk\xc3\xa4, 1,7 metri\xc3\xa4 leve\xc3\xa4 ja 2,3 metri\xc3\xa4 korkea. Se on tehty alumiinista ja alumiinisesta kennostosta. Koska luotain lensi ohituksen aikana komeetan pyrst\xc3\xb6n l\xc3\xa4pi, se on varustettu suojalla komeetasta irtoavia p\xc3\xb6lyhiukkasia vastaan. Kiinteiden aurinkokennojen tuottama s\xc3\xa4hk\xc3\xb6 varastoidaan pieneen nikkelivetyakkuun. Aurinkokennojen kokonaispinta-ala on 7,5 neli\xc3\xb6metri\xc3\xa4._NEWLINE_Ohilentoluotaimen ohjausmoottori toimii hydratsiinilla, jossa on sek\xc3\xa4 polttoaine ett\xc3\xa4 hapetin, eik\xc3\xa4 sit\xc3\xa4 tarvitse sytytt\xc3\xa4\xc3\xa4, sill\xc3\xa4 se hajoaa spontaanisti katalyytin vaikutuksesta. Hydratsiinimoottori on toimintavarma, sill\xc3\xa4 siin\xc3\xa4 tarvitaan vain yksi venttiili._NEWLINE_Tiedonsiirto Maan ja luotaimen v\xc3\xa4lill\xc3\xa4 tapahtuu NASAn Deep Space Networkin kautta X-kaistalla.\n_START_SECTION_\nIskeytyj\xc3\xa4\n_START_PARAGRAPH_\n370 kiloa painava iskeytyj\xc3\xa4 tehtiin p\xc3\xa4\xc3\xa4asiassa kuparista. Koska komeetassa uskottiin olevan vain v\xc3\xa4h\xc3\xa4n kuparia, iskeytyj\xc3\xa4n aiheuttama v\xc3\xa4\xc3\xa4ristym\xc3\xa4 olisi t\xc3\xa4m\xc3\xa4n ansiosta helppo suodattaa pois komeetan ytimen spektrist\xc3\xa4. Iskeytyj\xc3\xa4 irrotettiin ohilentoluotaimesta 24 tuntia ennen kohtaamista, jonka j\xc3\xa4lkeen se toimi p\xc3\xa4\xc3\xa4asiassa sis\xc3\xa4isen akun varassa. Lentoradan ja kallistuskulman hienos\xc3\xa4\xc3\xa4t\xc3\xb6\xc3\xa4 varten iskeytyj\xc3\xa4ll\xc3\xa4 oli lis\xc3\xa4ksi pieni hydratsiinimoottori._NEWLINE_Iskeytyj\xc3\xa4n radiol\xc3\xa4hettimen teho ei riitt\xc3\xa4nyt suoraan yhteyteen Maahan, ja siksi kaikki tiedot v\xc3\xa4litettiin ohilentoluotaimen kautta. Iskeytyj\xc3\xa4 kommunikoi ohilentoluotaimen kanssa S-kaistalla.'